Brakpan-gesinsmoord: 'Sy sou nooit so iets doen nie' | Maroela Media
Die polisie is steeds in die duister oor wat gebeur het voordat die liggame van 'n ma en haar drie kinders met skietwonde in hul gebrande huis in Brakpan aangetref is.
Die polisie wag in dié stadium vir forensiese verslae wat hopelik lig op die dood van Sandra Schwartz (39) en haar kinders, Shereé (19), Lee-Ann (16) en Simeon (10), sal werp.
"Ons weet glad nie wat daar gebeur het nie. Ons sal bly wees as enigiemand met inligting na vore kan kom," het kapt. Pearl van Staad, woordvoerder van die polisie, gesê.
Die polisie is Woensdag omstreeks 17:00 na die huis in Sallies Village ontbied. Die brandweer was reeds op die toneel aangesien die huis ook aan die brand gesteek is. "Die huiseienaar het die vlamme geblus en na sy gesin probeer soek. Hy het sy vrou en hul drie kinders met koeëlwonde van 'n 9 mm-pistool aangetref," het Van Staad vroeër gesê.
Die huiseienaar is sedertdien geïdentifiseer as Johan Schwartz.
Linda Hamer, Sandra se sussie, is oortuig daarvan dat haar suster nie haar kinders en toe haarself geskiet het soos aanvanklik beweer is nie. "Ek glo en weet dit met my hele menswees. Sy sou nooit so iets doen nie," het sy aan Maroela Media gesê.
Samantha Labuschagne, Johan se werkgewer die afgelope 20 jaar, het aan Maroela Media gesê hy was heeldag by die werk en beeldmateriaal van sy werkplek se sekuriteitskameras bevestig dit.
"Hy was die oggend vir omtrent 'n halfuur saam met my verloofde by die hardewarewinkel, maar was verder die hele dag by die werk." Sy vertel dat Johan, die instandhoudingsbestuurder van haar gastehuis, haar regterhand is.
Lee-Ann Schwartz (Foto: Facebook)
Volgens Labuschagne wys die beeldmateriaal dat Johan omstreeks 10:55 saam met haar verloofde in die bakkie geklim en omstreeks 11:30 met 'n gelaaide bakkie teruggekeer het. Dié beeldmateriaal is sedertdien aan die polisie oorhandig.
Johan is die betrokke middag omstreeks 17:25 huis toe. Labuschagne verduidelik dat dit glad nie ongewoon is nie en dat hy altyd eers ná 17:00 huiswaarts keer.
Sowat 30 minute later het Labuschagne 'n oproep van 'n buurvrou wat oorkant die Schwartz-gesin woon, ontvang waarin sy aangesê is om na Johan se huis te gaan om hom te ondersteun.
"Sy wou eers nie sê wat gebeur het nie. Dit is nie die tipe ding wat jy oor die foon sê nie. Sy het toe eindelik gesê Sandra en die drie kinders is oorlede."
Met haar aankoms op die toneel het Johan baie sleg gelyk, vertel Labuschagne. "Hy het verskriklik gelyk. Hy het gehuil en gebewe. Hy was in 'n verskriklike toestand."
Hoewel Labuschagne nie Johan se gesin goed geken het nie, het sy hulle wel deur die jare by werksfunksies gesien. "Sandra was 'n stil persoon."
Sy vertel dat dit sedertdien baie sleg gaan met Johan. Hy was veronderstel om Vrydag 'n draai by die werk te maak, maar is weens trauma dié dag verdoof. Hy woon in dié stadium by familie en sou vanoggend die lykskouing van sy gesin bywoon, vertel Labuschagne.
Shereé Schwartz (Foto: Facebook)
Simeon Schwartz (Foto: Facebook)
SO SO hartseer hoop die waarheid kom uit . Sterkte aan haar man .Hoekom moet kinders altyd seer kry oor groot mens dinge .
Maak ook nie vir my sin nie. Hoe sal die kinders stil sit en kyk hoe sy sisie/boetie deur sy ma dood geskiet word? Veral nie as jy 19 jaar oud is nie
Baie tragies. Ek hoop die familie kry gou antwoorde.
Ai so hartseer…….. hoop hulle kry gou antwoorde op hierdie raaisel….
Dis baie baie tragies! Ek was op skool toe een van die gr11 dogters by ons se pa, op atletiekdag sy hele gesin vermoor het, tot die hond en kat is buite geskiet en daarna homself. Hy het spesifiek sy oudste seun ( 23 op dai stadium en sterk) eerste geskiet en daarna die vrou en dogter. Hy het geweet die seun sou hom kon keer. Dit alles omdat hy sy werk verloor het en nie meer geweet het hoe om vir hulle te sorg nie. Ek is nog nie seker wat in hierdie geval gebeur het nie. Ek wag… Lees meer »